Հայաստանի Հանրապետության վարչապետ Նիկոլ Փաշինյան
**Նիկոլ Փաշինյանի երրորդ կառավարություն**, ՀՀ գործող վարչապետ Նիկոլ Փաշինյանի գլխավորած երրորդ կառավարությունը։ «Քաղաքացիական պայմանագիր» կուսակցությունը հաղթանակ է տանում արտահերթ խորհրդարանական ընտրություններում, և նորընտիր ԱԺ-ի առաջին նիստի օրը` նախագահ Արմեն Սարգսյանի հրամանագրով որպես մեծամասնության թեկնածու Նիկոլ Փաշինյանը նշանակվում է Հայաստանի Հանրապետության վարչապետ։
Նոր կառավարությունը սկսել է ձևավորվել օգոստոսի 2-ին և վերջնականապես ձևավորվել օգոստոսի 19-ին, երբ նշանակվեց արտաքին գործերի նախարար։

Կառուցվածք
----------

| Պաշտոնը | Անուն, ազգանուն | Պատկեր | Կուսակցություն | Պաշտոնավարման սկիզբ | Պաշտոնավարման ավարտ |
| --- | --- | --- | --- | --- | --- |
| Հայաստանի Հանրապետության վարչապետ | Նիկոլ Փաշինյան |  | Քաղաքացիական պայմանագիր կուսակցություն | 2021 օգոստոսի 2 |  |
| Հայաստանի Հանրապետության փոխվարչապետ | Մհեր Գրիգորյան |  | անկուսակցական | 2021 օգոստոսի 3 |  |
| Սուրեն Պապիկյան |  | Քաղաքացիական պայմանագիր կուսակցություն | 2021 օգոստոսի 2 | 2021 նոյեմբերի 15 |
| Համբարձում Մաթևոսյան |  | Քաղաքացիական պայմանագիր կուսակցություն | 2021 նոյեմբերի 25 | 2022 դեկտեմբերի 12 |
| Տիգրան Խաչատրյան |  | անկուսակցական | 2022 դեկտեմբերի 19 |  |
| ՀՀ պաշտպանության նախարար | Արշակ Կարապետյան |  | անկուսակցական | 2021 օգոստոսի 2 | 2021 նոյեմբերի 15 |
| Սուրեն Պապիկյան |  | Քաղաքացիական պայմանագիր կուսակցություն | 2021 նոյեմբերի 15 |  |
| ՀՀ ներքին գործերի նախարար | Վահե Ղազարյան |  | անկուսակցական | 2023 հունվարի 9 |  |
| ՀՀ շրջակա միջավայրի նախարար | Ռոմանոս Պետրոսյան |  | Քաղաքացիական պայմանագիր կուսակցություն | 2021 օգոստոսի 2 | 2021 դեկտեմբերի 9 |
| Հակոբ Սիմիդյան |  | Քաղաքացիական պայմանագիր կուսակցություն | 2021 դեկտեմբերի 10 |  |
| ՀՀ բարձր տեխնոլոգիական արդյունաբերության նախարար | Վահագն Խաչատուրյան |  | անկուսակցական | 2021 օգոստոսի 4 | 2022 մարտի 11 |
| Ռոբերտ Խաչատրյան |  | անկուսակցական | 2022 ապրիլի 27 | 2023 դեկտեմբերի 29 |
| Մխիթար Հայրապետյան |  | Քաղաքացիական պայմանագիր կուսակցություն | 2023 դեկտեմբերի 29 |  |
| ՀՀ արտաքին գործերի նախարար | Արարատ Միրզոյան |  | Քաղաքացիական պայմանագիր կուսակցություն | 2021 օգոստոսի 19 |  |
| ՀՀ տարածքային կառավարման և ենթակառուցվածքների նախարար | Գնել Սանոսյան |  | Քաղաքացիական պայմանագիր կուսակցություն | 2021 օգոստոսի 2 |  |
| ՀՀ էկոնոմիկայի նախարար | Վահան Քերոբյան |  | Քաղաքացիական պայմանագիր կուսակցություն | 2021 օգոստոսի 3 | 2024 փետրվարի 14 |
| Գևորգ Պապոյան |  | Քաղաքացիական պայմանագիր կուսակցություն | 2024 մարտի 5 |  |
| ՀՀ կրթության, գիտության, մշակույթի և սպորտի նախարար | Վահրամ Դումանյան |  | անկուսակցական | 2021 օգոստոսի 3 | 2022 դեկտեմբերի 12 |
| Ժաննա Անդրեասյան |  | անկուսակցական | 2022 դեկտեմբերի 13 |  |
| ՀՀ աշխատանքի և սոցիալական հարցերի նախարար | Նարեկ Մկրտչյան |  | Քաղաքացիական պայմանագիր կուսակցություն | 2021 օգոստոսի 2 |  |
| ՀՀ արդարադատության նախարար | Կարեն Անդրեասյան |  | Քաղաքացիական պայմանագիր կուսակցություն | 2021 օգոստոսի 3 | 2022 հոկտեմբերի 5 |
| Գրիգոր Մինասյան |  | անկուսակցական | 2022 դեկտեմբերի 26 |  |
| ՀՀ արտակարգ իրավիճակների նախարար | Անդրանիկ Փիլոյան |  | անկուսակցական | 2021 օգոստոսի 3 | 2022 ապրիլի 1 |
| Արմեն Փամբուխչյան |  | Քաղաքացիական պայմանագիր կուսակցություն | 2022 ապրիլի 13 | 2023 հունիսի 30 |
| Պաշտոնը վերացվել է |
| ՀՀ ֆինանսների նախարար | Տիգրան Խաչատրյան |  | անկուսակցական | 2021 օգոստոսի 3 | 2022 դեկտեմբերի 19 |
| Վահե Հովհաննիսյան |  | Քաղաքացիական պայմանագիր կուսակցություն | 2022 դեկտեմբերի 20 |  |
| ՀՀ առողջապահության նախարար | Անահիտ Ավանեսյան |  | Քաղաքացիական պայմանագիր կուսակցություն | 2021 օգոստոսի 3 |  |

Կառավարության ձևավորում
-----------------------

2021 թվականի օգոստոսի 2-ին Նիկոլ Փաշինյանը նշանակվում է ՀՀ վարչապետ։ Նույն օրը նշանակվում է փոխվարչապետ և նախարարներ։ Փոխվարչապետ է նշանակվում տարածքային կառավարման և ենթակառուցվածքների նախարարի պաշտոնակատար Սուրեն Պապիկյանը։ Պաշտպանության նախարար է նշանակվում նախարարի առաջին տեղակալ Արշակ Կարապետյանը, աշխատանքի և սոցիալական հարցերի նախարար` նախարարի առաջին տեղակալ Նարեկ Մկրտչյանը։ Տարածքային կառավարման և ենթակառուցվածքների նախարար է նշանակվում Գեղարքունիքի մարզպետ Գնել Սանոսյանը։ Ռոմանոս Պետրոսյանը վերանշանակվում է շրջակա միջավայրի նախարար։ Օգոստոսի 3-ին իրենց պաշտոններում վերանշանակվում են` փոխվարչապետ Մհեր Գրիգորյանը, արտակարգ իրավիճակների նախարար Անդրանիկ Փիլոյանը, կրթության, գիտության, մշակույթի և սպորտի նախարար Վահրամ Դումանյանը, առողջապահության նախարար Անահիտ Ավանեսյանը և էկոնոմիկայի նախարար Վահան Քերոբյանը։ ՀՀ նախկին ՄԻՊ Կարեն Անդրեասյանը նշանակվում է արդարադատության նախարար, էկոնոմիկայի նախկին նախարար Տիգրան Խաչատրյանը` ֆինանսների նախարար։ Օգոստոսի 4-ին Երևանի նախկին քաղաքապետ, քաղաքական գործիչ, տնտեսագետ` Վահագն Խաչատուրյանը նշանակվում է բարձր տեխնոլոգիական արդյունաբերության նախարար։ Կառավարությունը վերջնական ձևավորվում է օգոստոսի 19-ին, երբ ՀՀ ազգային ժողովի նախկին նախագահ Արարատ Միրզոյանը նշանակվում է արտաքին գործերի նախարար։

Հետագա փոփոխություններ
----------------------

2021 թվականի նոյեմբերի 15-ին պաշտոնից ազատվում է պաշտպանության նախարար Արշակ Կարապետյանը։ Սուրեն Պապիկյանը նշանակվում է պաշտպանության նախարար, ազատվելով փոխվարչապետի պաշտոնից։ Նոյեմբերի 25-ին Արմավիրի մարզպետ Համբարձում Մաթևոսյանը նշանակվում է փոխվարչապետ։ Դեկտեմբերի 9-ին Ռոմանոս Պետրոսյանը ազատվում է շրջակա միջավայրի նախարարի պաշտոնից, պետական վերահսկողության ծառայության ղեկավար նշանակվելու կապակցությամբ։ Հակոբ Սիմիդյանն նշանակվում է շրջակա միջավայրի նախարար, ազատվելով վարչապետի գլխավոր խորհրդականի պաշտոնից։

2022 թվականի մարտի 11-ին Վահագն Խաչատուրյանը ազատվում է բարձր տեխնոլոգիական արդյունաբերության նախարարի պաշտոնից, Հայաստանի Հանրապետության նախագահ ընտրվելու կապակցությամբ։ Ապրիլի 27-ին բարձր տեխնոլոգիական արդյունաբերության նախարար է նշանակվում նախարարի տեղակալ Ռոբերտ Խաչատրյանը։

2022 թվականի ապրիլի 1-ին պաշտոնից ազատվում է արտակարգ իրավիճակների նախարար Անդրանիկ Փիլոյանը։ Ապրիլի 13-ին արտակարգ իրավիճակների նախարարի առաջին տեղակալ Արմեն Փամբուխչյանը նշանակվում է արտակարգ իրավիճակների նախարար։

2022 թվականի հոկտեմբերի 5-ին իր հրաժարականի դիմումի հիման վրա պաշտոնից ազատվում է արդարադատության նախարար Կարեն Անդրեասյանը։ Հոկտեմբերի 6-ին նա ազգային ժողովի կողմից ընտրվում է Բարձրագույն դատական խորհրդի անդամ, իսկ հոկտեմբերի 7-ին ԲԴԽ-ում կայացած փակ գաղտնի քվեարկությամբ Բարձրագույն դատական խորհրդի նախագահ։

2022 թվականի դեկտեմբերի 12-ին իրենց պաշտոններից հրաժարական են տալիս ԿԳՄՍ նախարար Վահրամ Դումանյանը և փոխվարչապետ Համբարձում Մաթևոսյանը։ Դեկտեմբերի 13-ին ԿԳՄՍ նախարար է նշանակվում նախարարի տեղակալ Ժաննա Անդրեասյանը։

2022 թվականի դեկտեմբերի 19-ին ֆինանսների նախարար Տիգրան Խաչատրյանը ազատվում է պաշտոնից և նշանակվում ՀՀ փոխվարչապետ։ Դեկտեմբերի 20-ին ֆինանսների նախարարի տեղակալ Վահե Հովհաննիսյանը նշանակվում է ֆինանսների նախարար։

2022 թվականի դեկտեմբերի 26-ին արդարադատության նախարարի տեղակալ Գրիգոր Մինասյանը նշանակվում է արդարադատության նախարար։

2022 թվականին Ազգային ժողովը որոշում է ընդունում ոստիկանության, արտակարգ իրավիճակների նախարարության և միգրացիայի ծառայության միավորմամբ ստեղծել ներքին գործերի նախարարություն։ 2023 թվականի հունվարի 9-ին ոստիկանության պետ Վահե Ղազարյանը նշանակվում է ՀՀ ներքին գործերի նախարար։

2023 թվականի հունիսի 30-ին Արմեն Փամբուխչյանը ազատվում է ՀՀ արտակարգ իրավիճակների նախարարի պաշտոնից, նախարարության լուծարման կապակցությամբ։

2023 թվականի դեկտեմբերի 29-ին Ռոբերտ Խաչատրյանը ազատվում է ՀՀ բարձր տեխնոլոգիական արդյունաբերության նախարարի պաշտոնից։ Մխիթար Հայրապետյանը նշանակվում է ՀՀ բարձր տեխնոլոգիական արդյունաբերության նախարար։

2024 թվականի փետրվարի 14-ին ՀՀ էկոնոմիկայի նախարար Վահան Քերոբյանը հրաժարական է տալիս։ 2024 թվականի մարտի 5-ին ՔՊ վարչության փոխնախագահ, ԱԺ 8-րդ գումարման պատգամավոր Գևորգ Պապոյանը նշանակվում է ՀՀ էկոնոմիկայի նախարար։

Ծանոթագրություններ
------------------

1. ↑  «Նիկոլ Փաշինյանը նշանակվեց ՀՀ վարչապետ».
2. ↑  «Սուրեն Պապիկյանը նշանակվել է փոխվարչապետ». Արխիվացված է օրիգինալից 2023-07-29-ին. Վերցված է 2022-03-15-ին.